CELEX: 62017CN0162
Language: mt
Date: 2017-03-30 00:00:00
Title: Kawża C-162/17 P: Appell ippreżentat fit-30 ta’ Marzu 2017 mir-Repubblika tal-Polonja mis-sentenza mogħtija mill-Qorti Ġenerali (Id-Disa’ Awla) fid-19 ta’ Jannar 2017 fil-Kawża T-701/15 – Stock Polska vs EUIPO – Lass & Steffen (LUBELSKA)

24.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 239/22
            
         Appell ippreżentat fit-30 ta’ Marzu 2017 mir-Repubblika tal-Polonja mis-sentenza mogħtija mill-Qorti Ġenerali (Id-Disa’ Awla) fid-19 ta’ Jannar 2017 fil-Kawża T-701/15 – Stock Polska vs EUIPO – Lass & Steffen (LUBELSKA)
   (Kawża C-162/17 P)
   (2017/C 239/28)
   Lingwa tal-kawża: il-Pollakk
   
      Partijiet
   
   
      Appellanti: Ir-Repubblika tal-Polonja (rappreżentant: Bogusław Majczyna)
   
      Parti oħra fil-proċedura: L-Uffiċċju tal-Proprjetà Intellettwali tal-Unjoni Ewropea
   
      Talbiet
   
   
               —
            
            
               tannulla, fl-intier tagħha, is-sentenza tal-Qorti Ġenerali (Id-Disa’ Awla) tad-19 ta’ Jannar 2017, Stock Polska vs EUIPO – Lass & Steffen (Lubelska) fil-Kawża T-701/15;
            
         
               —
            
            
               tibgħat lura l-kawża quddiem il-Qorti Ġenerali għal deċiżjoni ġdida;
            
         
               —
            
            
               tikkundanna lil kull parti għall-ispejjeż rispettivi tagħha.
            
         
      Aggravji u argumenti prinċipali
   
   Ir-Repubblika tal-Polonja titlob li s-sentenza tal-Qorti Ġenerali (Id-Disa’ Awla) tad-19 ta’ Jannar 2017, Stock Polska vs EUIPO – Lass & Steffen (Lubelska) fil-Kawża T-701/15 tiġi annullata fl-intier tagħha, u li l-kawża tintbagħat lura quddiem il-Qorti Ġenerali għal deċiżjoni ġdida.
   Permezz tas-sentenza appellata, il-Qorti Ġenerali ċaħdet ir-rikors ippreżentat minn Stock Polska z o.o., stabbilita f’Lublin, kontra d-deċiżjoni tal-Uffiċċju għall-Armonizzazzjoni tas-Suq Intern [UASI; li l-isem tiegħu issa sar l-Uffiċċju tal-Proprjetà Intellettwali tal-Unjoni Ewropea (EUIPO)], tal-24 ta’ Settembru 2015 fil-Każ R 1788/2014-5, li permezz tagħha ġiet ikkonfermata d-deċiżjoni tal-EUIPO tal-14 ta’ Mejju 2014 li ċaħdet l-applikazzjoni għal reġistrazzjoni ta’ trade mark tal-Unjoni Ewropea favur Stock Polska z o.o.
   Permezz tas-sentenza tal-Qorti Ġenerali u tad-deċiżjoni tal-EUIPO li tippreċedi s-sentenza tal-Qorti Ġenerali, ġiet miċħuda l-applikazzjoni għar-reġistrazzjoni tat-trade mark “Lubelska” minħabba x-xebh tagħha mat-trade mark “Lubeca”, li jista’ jagħti lok għal probabbiltà ta’ konfużjoni min-naħa tal-pubbliku fil-Ġermanja, fejn hija protetta t-trade mark preċedenti “Lubeca”, fir-rigward tal-oriġini tal-prodotti koperti minn din it-trade mark, skont l-Artikolu 8(1)(b) tar-Regolament tal-Kunsill (KE) Nru 207/2009, dwar it-trade mark Komunitarja.
   Ir-Repubblika tal-Polonja tinvoka l-aggravji segwenti kontra s-sentenza appellata:
   
               1.
            
            
               Ksur tal-Artikolu 8(1)(b) tar-Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (1) minħabba nuqqas li ssir evalwazzjoni eżawrjenti tal-eżistenza ta’ probabbiltà ta’ konfużjoni, abbażi tal-impressjoni ġenerali tal-elementi dominanti u distintivi, b’mod partikolari minħabba l-fatt li l-eżami tax-xebh bejn is-sinjal u t-trade mark preċedenti kien inġustament limitat għall-evalwazzjoni ta’ element wieħed ta’ dan is-sinjal (l-element verbali).
               Il-Qorti Ġenerali żbaljat meta aċċettat il-possibbiltà li tillimita l-evalwazzjoni tax-xebh bejn iż-żewġ trade marks għall-evalwazzjoni ta’ wieħed biss mill-elementi li jikkostitwixxu t-trade mark komposta (l-element verbali) u għall-paragun ta’ dan l-element mat-trade mark l-oħra, bl-esklużjoni tal-element grafiku, mingħajr ma stabbilixxiet minn qabel li l-element verbali jikkostitwixxi l-element dominanti, filwaqt li l-element grafiku huwa irrilevanti. Il-Qorti Ġenerali stabbilixxiet biss li l-element grafiku għandu karattru distintiv dgħajjef, u ma ħaditx inkunsiderazzjoni l-fatt li element ta’ sinjal b’karattru distintiv dgħajjef ma jfissirx neċessarjament li dan l-element ma huwiex l-element dominanti.
            
         
               2.
            
            
               Ksur tal-Artikolu 8(1)(b) tar-Regolament tal-Kunsill (KE) Nru 207/2009, kif ukoll tal-prinċipji ta’ ugwaljanza fit-trattament, ta’ amministrazzjoni tajba u ta’ ċertezza legali, minħabba nuqqas ta’ teħid inkunsiderazzjoni tal-fatt li l-EUIPO naqas milli jżomm mal-prassi deċiżjonali preċedenti tiegħu kif stabbilita fil-Linji Gwida tal-EUIPO u, konsegwentement, minħabba l-adozzjoni ta’ deċiżjoni kuntrarja għal tali prassi.
               Il-Qorti Ġenerali ma ħaditx inkunsiderazzjoni l-fatt li l-EUIPO ma segwiex il-prassi deċiżjonali preċedenti tiegħu, kif stabbilita fil-Linji Gwida dwar l-applikazzjoni tal-Artikolu 8(1)(b) tar-Regolament Nru 207/2009, u li ma kienx hemm ċirkustanzi partikolari li jiġġustifikaw l-esklużjoni ta’ tali prassi.
            
         
               3.
            
            
               Ksur tal-Artikolu 8(1)(b) tar-Regolament Nru 207/2009 sa fejn fl-evalwazzjoni tal-eżistenza ta’ probabbiltà ta’ konfużjoni ġiet aċċettata l-veraċità ta’ fatti mhux magħrufa u ma ttiħdux inkunsiderazzjoni fatti li huma komunament magħrufa, bil-konsegwenza li kien hemm rappreżentazzjoni żbaljata tal-fatti u tal-provi, b’mod partikolari:
               
                           a)
                        
                        
                           peress li ġie aċċettat bħala komunament magħruf il-fatt li konsumatur Ġermaniż medju ma jafx it-tifsira tal-isem “Lubeca”, billi ma ttiħidx inkunsiderazzjoni l-fatt li l-grad ta’ familjarità ma’ ismijiet Latini ta’ bliet (bħal “Lubeca”) ma huwiex marbut mal-grad ta’ familjarità ma’ ismijiet Latini bħala tali u l-fatt li konsumaturi ta’ xorb alkoħoliku jattribwixxu ċerta importanza lill-oriġini ġeografika ta’ dan ix-xorb,
                        
                     
                           b)
                        
                        
                           peress li ġie aċċettat bħala komunament magħruf il-fatt li l-element grafiku fil-forma ta’ kuruna ġeneralment jinsab fuq it-tikketti ta’ xorb alkoħoliku.
                        
                     
         
               4.
            
            
               Ksur tal-obbligu ta’ motivazzjoni fl-applikazzjoni tal-Artikolu 8(1)(b) tar-Regolament Nru 2007/2009 minħabba:
               
                           a)
                        
                        
                           nuqqas li jiġi speċifikat liema element tas-sinjal ġie rrikonoxxut mill-Qorti Ġenerali bħala l-element dominanti,
                        
                     
                           b)
                        
                        
                           nuqqas li jiġu speċifikati ċ-ċirkustanzi li jiġġustifikaw l-argument li l-konsumatur Ġermaniż medju ma huwiex familjari mat-tifsira tal-kelma “Lubeca”.
                        
                     
         
      (1)  ĠU L 78, p. 1.